[bookmark: _GoBack]ผู้ว่าฯ สมุทรสาคร ลงพื้นที่สถานีประตูระบายน้ำบางน้ำจืด ตรวจสอบเครื่องสูบน้ำ เร่งแก้ไขเครื่องชำรุด เพิ่มประสิทธิภาพการระบายน้ำ บรรเทาความเดือดร้อนประชาชน
วันนี้ (26 กันยายน 2569) นายอำนาจ เจริญศรี ผู้ว่าราชการจังหวัดสมุทรสาคร ลงพื้นที่สถานีประตูระบายน้ำบางน้ำจืด เพื่อติดตามและตรวจสอบประสิทธิภาพการทำงานของระบบสูบน้ำและการระบายน้ำในพื้นที่ หลังเกิดฝนตกหนักต่อเนื่อง ซึ่งส่งผลให้มีน้ำสะสมและกระทบต่อประชาชนในพื้นที่ โดยมีนายบรรพต จันทรวงษ์ ปลัดจังหวัดสมุทรสาคร นายอนุตร ปางพุฒิพงษ์ หัวหน้าสำนักงานป้องกันและบรรเทาสาธารณภัยจังหวัดสมุทรสาคร นายสมชาย ด้วงปั้น สมาชิกสภาองค์การบริหารส่วนจังหวัดสมุทรสาคร ปลัดอำเภอเมืองสมุทรสาคร ผู้ใหญ่บ้าน และหน่วยงานที่เกี่ยวข้อง ร่วมลงพื้นที่ติดตามสถานการณ์
จากการตรวจสอบบริเวณสถานีประตูระบายน้ำบางน้ำจืด พบว่ามีเครื่องสูบน้ำติดตั้งอยู่ทั้งหมด 8 เครื่อง สามารถใช้งานได้ตามปกติจำนวน 6 เครื่อง ขณะที่มีเครื่องสูบน้ำชำรุดและไม่สามารถใช้งานได้จำนวน 2 เครื่อง ซึ่งอาจส่งผลต่อประสิทธิภาพในการเร่งระบายน้ำ หากเกิดปริมาณน้ำสะสมในพื้นที่เป็นจำนวนมาก
นายอำนาจ เจริญศรี ผู้ว่าราชการจังหวัดสมุทรสาคร ได้กำชับหน่วยงานที่เกี่ยวข้องให้เร่งตรวจสอบสาเหตุของเครื่องสูบน้ำที่ชำรุด พร้อมดำเนินการซ่อมแซมและแก้ไขโดยเร็วที่สุด เพื่อให้เครื่องสูบน้ำทั้ง 8 เครื่องสามารถกลับมาใช้งานได้อย่างเต็มประสิทธิภาพ รองรับสถานการณ์ฝนตกหนักและเพิ่มศักยภาพในการระบายน้ำออกจากพื้นที่
ผู้ว่าราชการจังหวัดสมุทรสาครยังเน้นย้ำให้หน่วยงานที่เกี่ยวข้องติดตามสถานการณ์น้ำอย่างใกล้ชิด โดยเฉพาะพื้นที่ลุ่มต่ำและพื้นที่ที่มีความเสี่ยงต่อการเกิดน้ำท่วมขัง พร้อมประสานการทำงานร่วมกันอย่างเป็นระบบ หากพบปัญหาหรืออุปสรรคในการระบายน้ำให้เร่งแก้ไขทันที เพื่อป้องกันและลดผลกระทบที่อาจเกิดขึ้นกับประชาชน และบ้านเรือน 
ทั้งนี้ จังหวัดสมุทรสาครได้กำชับทุกหน่วยงานให้เตรียมความพร้อมด้านเครื่องมือ เครื่องจักร เครื่องสูบน้ำ และเจ้าหน้าที่ เพื่อให้สามารถเข้าช่วยเหลือประชาชนได้อย่างทันท่วงที โดยมุ่งเน้นการบริหารจัดการน้ำและการระบายน้ำอย่างมีประสิทธิภาพ เพื่อลดปริมาณน้ำสะสมและบรรเทาความเดือดร้อนของพี่น้องประชาชนในพื้นที่ให้ได้มากที่สุด
